Document ID: 32013L0052

DIRECTIVA 2013/52/UE A COMISIEI
din 30 octombrie 2013
de modificare a Directivei 96/98/CE a Consiliului privind echipamentele maritime
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 96/98/CE a Consiliului din 20 decembrie 1996 privind echipamentele maritime (1), în special articolul 17,
întrucât:
(1)
În sensul Directivei 96/98/CE, convențiile internaționale și standardele de testare se aplică în versiunile actualizate.
(2)
De la adoptarea ultimului act de modificare a Directivei 96/98/CE au intrat în vigoare o serie de modificări ale convențiilor internaționale și ale standardelor de testare aplicabile. Aceste modificări trebuie încorporate în Directiva 96/98/CE.
(3)
În aceeași perioadă, Organizația Maritimă Internațională și organizațiile europene de standardizare au adoptat și ele standarde, inclusiv standarde de testare detaliate, pentru o serie de echipamente care sunt enumerate în anexa A.2 la Directiva 96/98/CE sau care, deși nu sunt enumerate, sunt considerate relevante în sensul directivei menționate. Prin urmare, astfel de echipamente trebuie incluse în anexa A.1 sau transferate din anexa A.2 în anexa A.1, după caz.
(4)
Prin urmare, Directiva 96/98/CE trebuie modificată în consecință.
(5)
Este rezonabil să se permită ca echipamentele care fac de curând obiectul cerințelor armonizate în temeiul prezentei directive și care sunt fabricate înainte de expirarea termenului pentru punerea în aplicare a prezentei directive să fie introduse pe piață și plasate la bordul navelor aflate sub pavilionul UE pe parcursul unei perioade de tranziție.
(6)
Măsurile prevăzute de prezenta directivă sunt conforme cu avizul Comitetului pentru siguranța maritimă și prevenirea poluării de către nave (COSS),
ADOPTĂ PREZENTA DIRECTIVĂ:
Articolul 1
Anexa A la Directiva 96/98/CE se înlocuiește cu textul din anexa la prezenta directivă.
Articolul 2
Echipamentele enumerate în coloana 1 din anexa A.1 ca fiind transferate din anexa A2, care au fost produse înainte de 4 decembrie 2014, în conformitate cu procedurile de omologare de tip deja în vigoare înainte de acea dată pe teritoriul unui stat membru, pot fi în continuare comercializate pe piață și la bordul unei nave comunitare până la 4 decembrie 2016.
Articolul 3
(1) Statele membre adoptă și publică actele cu putere de lege și actele administrative necesare pentru a se conforma prezentei directive până cel târziu 4 decembrie 2014. Statele membre comunică de îndată Comisiei textele acestor dispoziții.
Statele membre aplică aceste dispoziții începând din 4 decembrie 2014.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 30 octombrie 2013.

Labels: 7
13
8
5